Podaci o tržišnim udjelima analiziraju se uporabom triju različitih pokazatelja tržišne koncentracije po državi članici: „Big Four” (PwC, Deloitte, KPMG i EY), „CR4” (konsolidirani tržišni udio četiri najveća revizorska društva u svakoj zemlji) i „10KAP”. Razlike između Big Four i CR4 analizirale su se posebno radi procjene kretanja tih pokazatelja tržišne koncentracije u budućim izvješćima.

Koncentracija prema zakonskim revizijama subjekata od javnog interesa i promet (mreže ili revizorskog društva koje obavlja reviziju subjekata od javnog interesa)

Big Four imali su prosječni tržišni udio od približno 70 % u broju zakonskih revizija subjekata od javnog interesa (na temelju 28 država članica). U pogledu prometa, njihova tržišna koncentracija iznosi u prosjeku otprilike 80 % (na temelju 21 države članice). Big Four drže koncentrirani oligopol u 11 država članica u pogledu broja zakonskih revizija (vidi Grafikon 3.) i u 15 država članica u pogledu prometa. Kako je prikazano na Grafikonu 4. kombinirani tržišni udio Big Four u prometu prekoračuje 90 % u šest država članica. CR4 ima ukupni omjer koncentracije veći nego Big Four u sedam država članica u pogledu broja zakonskih revizija subjekata od javnog interesa i u pet država članica u pogledu prometa. Stoga su Big Four četiri najveća revizorska društva u većini država članica.

Grafikon 3.: Tržišni udio revizorskih društava 2015. u pogledu zakonskih revizija subjekata od javnog interesa

Skupna tržišna koncentracija šest revizorskih društava s najvećim udjelima (u pogledu prometa) veća je od pola u 21 državi članici za koje su se mogle izračunati razine koncentracije u pogledu prometa, a u 10 država članica veća je od 90 %. Kombinirani tržišni udjeli (u pogledu prometa) 10KAP-a na razini EU-a iznose ukupno 90 % u 16 država članica i manje od 80 % u četiri države članice.

Grafikon 4.: Tržišni udio revizorskih društava u pogledu prometa 2015. (revizorska društva ili mreže koje obavljaju revizije subjekata od javnog interesa) u 21 državi članici

Koncentracija prema pojedinačnom revizorskom društvu

Na grafikonu 5. prikazano je da Big Four imaju kombinirani tržišni udio od otprilike 70 % broja zakonskih revizija subjekata od javnog interesa na razini EU-a, dok je razina koncentracije 10KAP-a blizu 80 %.

Grafikon 5.: Tržišni udio 10KAP-a u pogledu zakonskih revizija subjekata od javnog interesa

Međutim, kada je riječ o prometu (revizorskog društva ili mreže koja obavlja revizije subjekata od javnog interesa), Big Four pokrivaju više od 80 % ukupnog tržišta revizije u EU-u. Grant Thornton i BDO najveća su revizorska društva nakon Big Four.

Koncentracija revizorskih društava prema kategoriji subjekta od javnog interesa

Koncentracija na tržištu zakonskih revizija subjekata od javnog interesa najveća je za banke i osiguravajuća društva, gdje je tržišni udio Big Four otprilike 80 % (vidi Grafikon 6.). Njihov tržišni udio u kategoriji trgovačkih društava čije dionice kotiraju na burzi iznosi približno 70 %: Imaju niži tržišni udio za nacionalne subjekte od javnog interesa (otprilike 50 %).

Grafikon 6.: Prosječna tržišna koncentracija u različitim kategorijama na razini EU-a za zakonske revizije subjekata od javnog interesa

2.3.Rizici koji nastaju zbog nedostataka u kvaliteti ovlaštenog revizora ili revizorskog društva

NCA-ovi obavljaju provjere osiguranja kvalitete kojima provjeravaju rad ovlaštenog revizora ili revizorskog društva. Inspekcije su glavni alat kojima nadzornici revizije provjeravaju jesu li ovlašteni revizor ili revizorsko društvo pravilno obavili svoj angažman i kojima se pronalaze nedostaci u kvaliteti. NCA-ovi se mogu koristiti nizom ovlasti i mjera za ispravljanje i popravljanje tih nedostataka. U skladu s člankom 27. Uredbe, NCA-ovi moraju procijeniti rizike koji proizlaze iz visoke koncentracije nedostataka u kvaliteti i utvrditi je li nužno donositi mjere za ublažavanje tih rizika. S obzirom na povjerljivu prirodu i osjetljivost informacija, podaci u ovom odjeljku prikazuju se u anonimiziranom i skupnom obliku.

Provjere osiguranja kvalitete